Torsdag aften er der for 51. gang Skagen Festival. En festival, der hen over de næste par dage byder på et hav af koncerter med alt fra blues, over visesang til jazz. Men også en festival, der ifølge iagttagere skyder med spredehagl rent musikalsk. Savner klar profil Blandt festivalens gæster går Nordjyllands gråhårede svar på Thomas Treo og vrisser lidt i kulissen. Forfatter og kulturjournalist Jørgen Pyndt er taget til Skagen Festival, og han er ikke begejstret for programmet. - Skagens problem er, at den savner en fuldstændig klar profil, som den havde engang, siger Jørgen Pyndt. - Jeg synes, programmet i år er et udtryk for det, som er Skagens Festivals problem - at den sætter sig på for mange musikalske stole, og der er ikke nogen entydig profil. Ifølge forfatteren til jubilæumsbogen om netop Skagen Festival, er den klassiske folk og visefestival erstattet af et musikalsk supermarked, hvor folk i stedet shopper rundt. Se indslaget herunder. Og spørger man flere af dagens gæster, er der faktisk noget om sagen. De gæster, TV2 Nord møder torsdag, er dog noget mere begejstrede for festivalens musikalske udvikling. - Vi shopper lidt rundt. Der, hvor der lige er en fest, deltager vi, siger festivalgæst Torben Halgelskjær med et smil og fortsætter: - Vi kommer igen af en bestemt årsag, og det er, at det er skidegodt. Her stemmer festivalgæsten Tove Kristensen i. - Det er noget musik, vi kan lide, og som vi slapper af med, og så kan vi sidde og få et glas vin eller en øl alle steder, og det er bare hyggeligt. Begge festivalgæster har deltaget i festlighederne hver sommer i henholdsvis 13 og 15 år. Tradi- og attraktion Forfatter og kulturjournalist Jørgen Pyndt må trods sin forargelse tildele festivalen i Skagen sin ros og respekt. - Skagen har jo nogle ting med sig. Den har traditionen. 51 år på bagen, det er fandeme stærkt gået, for at sige det meget bramfrit. - Og så har den en anden væsentlig del med sig, nemlig attraktionen. Skagen er en tradition i sig selv, og derfor vil folk blive ved med at komme her. Omkring 75 koncerter er fordelt ud over hele byen de næste dage, sammen med 650 frivillige og mange tusinde gæster.
Skagen Festival er ifølge forfatter ikke, hvad den har været.